## Rješenje kojim se utvrđuje da je za Luku Miličića, Tomislava Belamarića, Krešu Kraljevića, Damira Skansija, Darka Tipurića, te društva BMK i partneri d.o.o., KLT i partneri d.o.o., CTG d.o.o., Credos d.o.o. i Telegra d.o.o., 12. travnja 2005. godine, nastala obveza objavljivanja ponude za preuzimanje društva Dalekovod d.d., Zagreb

### NN 114/2011 (7.10.2011.), Rješenje kojim se utvrđuje da je za Luku Miličića, Tomislava Belamarića, Krešu Kraljevića, Damira Skansija, Darka Tipurića, te društva BMK i partneri d.o.o., KLT i partneri d.o.o., CTG d.o.o., Credos d.o.o. i Telegra d.o.o., 12. travnja 2005. godine, nastala obveza objavljivanja ponude za preuzimanje društva Dalekovod d.d., Zagreb

HRVATSKA AGENCIJA ZA NADZOR FINANCIJSKIH USLUGA

2238

Na temelju odredbi članka 15. točka 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 47. stavak 1. i članka 48. stavak 1. i stavak 3. točka 1. Zakona o preuzimanju dioničkih društava (»Narodne novine« br. 109/07 i 36/09), po službenoj dužnosti, u predmetu utvrđivanja obveze objavljivanja ponude za preuzimanje društva Dalekovod d.d. Zagreb, Ulica Marijana Čavića 4, Uprava Hrvatske agencije za nadzor financijskih usluga je na sjednici održanoj 29. rujna 2011. godine donijela

RJEŠENJE

1) Utvrđuje se da je za Luku Miličića iz Zagreba, Čačkovićeva 7/a, Tomislava Belamarića iz Zagreba, Lastovska 5, Krešu Kraljevića iz Zagreba, Borovci 12, Damira Skansija iz Zagreba, Majstora Radonje 16, Darka Tipurića iz Zagreba, Kraljevićeva 6, te društva BMK i partneri d.o.o. Zagreb, Lastovska 5, KLT i partneri d.o.o. Zagreb, Čačkovićeva 7/a, CTG d.o.o. Zagreb, Zadarska 80, Credos d.o.o. Zagreb, Kraljevićeva 6, i Telegra d.o.o. Sveta Nedelja, Plešivička 3, dana 12. travnja 2005. godine, nastala obveza objavljivanja ponude za preuzimanje društva Dalekovod d.d. Zagreb, Ulica Marijana Čavića 4, MBS: 080010093, OIB: 47911242222.

2) Nalaže se Luki Miličiću iz Zagreba, Čačkovićeva 7/a, Tomislavu Belamariću iz Zagreba, Lastovska 5, Kreši Kraljeviću iz Zagreba, Borovci 12, Damiru Skansiju iz Zagreba, Majstora Radonje 16, Darku Tipuriću iz Zagreba, Kraljevićeva 6, te društvima Credos d.o.o. Zagreb, Kraljevićeva 6, i Telegra d.o.o. Sveta Nedelja, Plešivička 3, da u roku od 30 (trideset) dana od dana primitka ovog rješenja, u skladu sa Zakonom o preuzimanju dioničkih društava (»Narodne novine« br. 109/07 i 36/09), Hrvatskoj agenciji za nadzor financijskih usluga podnesu zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava (»Narodne novine« br. 109/07 i 36/09).

3) Nalaže se društvu Dalekovod d.d. Zagreb, Ulica Marijana Čavića 4, da ovo rješenje dostavi svim dioničarima društva ili omogući dostavu rješenja putem Središnjeg klirinškog depozitarnog društva d.d. Zagreb, Heinzelova 62a, u roku od 15 (petnaest) dana od primitka ovog rješenja.

4) Nalaže se Luki Miličiću iz Zagreba, Čačkovićeva 7/a, Tomislavu Belamariću iz Zagreba, Lastovska 5, Kreši Kraljeviću iz Zagreba, Borovci 12, Damiru Skansiju iz Zagreba, Majstora Radonje 16, Darku Tipuriću iz Zagreba, Kraljevićeva 6, te društvima Credos d.o.o. Zagreb, Kraljevićeva 6, i Telegra d.o.o. Sveta Nedelja, Plešivička 3, da u roku od 5 dana od primitka ovog rješenja plate administrativnu pristojbu u iznosu od 2.000,00 kuna u korist državnog proračuna Republike Hrvatske, i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga.

5) Ovo rješenje objavit će se u »Narodnim novinama«.

Obrazloženje

I/ Na temelju ovlaštenja iz članka 15. točka 2. alineja 1. Zakona o Hrvatskoj agenciji za nadzor financijskih usluga (»Narodne novine« br. 140/05) i članka 47. Zakona o preuzimanju dioničkih društava (»Narodne novine« br. 109/07 i 36/09, dalje: ZPDD), Hrvatska agencija za nadzor financijskih usluga (dalje: Agencija) je po službenoj dužnosti provela postupak nadzora nad primjenom odredbi ZPDD-a, odnosno utvrđivanje (eventualnog) nastanka obveze objavljivanja ponude za preuzimanje društva Dalekovod d.d. Zagreb, Ulica Marijana Čavića 4 (dalje: Ciljno društvo).

U provedenom postupka nadzora utvrđeno je da je 12. travnja 2005. godine stjecanjem dionica s pravom glasa Ciljnog društva, kojim stjecanjem je prijeđen prag od 25% dionica s pravom glasa Ciljnog društva, nastala obveza objavljivanja ponude za preuzimanje Ciljnog društva za sljedeće fizičke i pravne osobe za koje je utvrđeno da djeluju zajednički:

1. Luka Miličić iz Zagreba, Čačkovićeva 7/a,

2. Tomislav Belamarić iz Zagreba, Lastovska 5,

3. Krešo Kraljević iz Zagreba, Borovci 12,

4. Damir Skansi iz Zagreba, Majstora Radonje 16,

5. Darko Tipurić iz Zagreba, Kraljevićeva 6,

6. BMK i partneri d.o.o. Zagreb, Lastovska 5,

7. KLT i partneri d.o.o. Zagreb, Čačkovićeva 7/a,

8. CTG d.o.o. Zagreb, Zadarska 80,

9. Credos d.o.o. Zagreb, Kraljevićeva 6,

10. Telegra d.o.o. Sveta Nedelja, Plešivička 3.

O obavljenom nadzoru i utvrđenom činjeničnom stanju sastavljen je Zapisnik, klasa: UP/I-451-04/11-10/1, urbroj: 326-321-11-109 od 04. kolovoza 2011. godine (dalje: Zapisnik), koji je, sukladno odredbama članka 47. stavak 5. ZPDD-a, te članka 30. stavak 1. i članka 52. Zakona o općem upravnom postupku (»Narodne novine« br. 47/09), uredno dostavljen svim strankama radi davanja mogućnosti izjavljivanja prigovora na isti, odnosno očitovanja o svim činjenicama i okolnostima utvrđenima tijekom postupka, a koje su bitne za rješavanje ove upravne stvari.

Do dana donošenja ovog rješenja u Agenciji su zaprimljeni prigovori Darka Tipurića (18. kolovoza 2011.), društava Credos d.o.o. (19. kolovoza 2011.) i Telegra d.o.o. (29. kolovoza 2011.), Damira Skansija (2. rujna 2011.), te zajednički prigovor Luke Miličića, Tomislava Belamarića i Kreše Kraljevića (9. rujna 2011.). Ostale stranke koje su bile subjekti nadzora u ovom postupku (Ciljno društvo; Dalekovod Professio d.o.o. Zagreb; Curatus d.o.o. tj. Drugi park d.o.o. Zagreb; Credos ulaganja d.o.o. Zagreb), nisu niti u ostavljenom roku, a niti naknadno, izjavile prigovore na Zapisnik, niti dale očitovanja ili ispravke u vezi s utvrđenim.

Kako je nadzorom utvrđeno da je obveza objavljivanja ponude za preuzimanje u konkretnom slučaju nastala dana 12. travnja 2005. godine, kod utvrđivanja nastanka obveze se kao relevantne imaju primjenjivati odredbe tada važećeg Zakona o preuzimanju dioničkih društava (»Narodne novine« br. 84/02, 87/02, 120/02 i 02/07, dalje: ZPDD 2002.)

ZPDD 2002. primjenjivao se na Ciljno društvo budući da se isto smatralo javnim dioničkim društvom u smislu članka 114. stavak 1. točka 2. Zakona o tržištu vrijednosnih papira (»Narodne novine« br. 84/02 i 138/06). Pritom napominjemo da se i odredbe sada važećeg ZPDD-a primjenjuju na Ciljno društvo, i to na temelju oba kriterija predviđena u članku 2. stavak 1. točka 1. podtočka a) ZPDD-a, jer je Ciljno društvo – dioničko društvo sa sjedištem u Republici Hrvatskoj:

– čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« br. 88/08, 146/08 i 74/09), i

– koje ima više od 100 dioničara i čiji temeljni kapital iznosi najmanje 30.000.000,00 kuna, pri čemu se smatra da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara, kako je to propisano stavkom 2. istog članka ZPDD-a.

Uvidom u javno dostupne podatke Zagrebačke burze d.d. Zagreb i Sudskog registra Trgovačkog suda u Zagrebu, utvrđeno je da su dionice Ciljnog društva od svibnja 2003. godine neprekidno uvrštene na uređeno tržište u Republici Hrvatskoj (na Kotaciju javnih dioničkih društava, a potom na Redovito tržište i Službeno tržište Zagrebačke burze d.d. Zagreb), te da Ciljno društvo neprekidno ima više od 100 dioničara. Temeljni kapital Ciljnog društva je u razdoblju nadzora, a prije dokapitalizacija u svibnju i lipnju 2011. godine, iznosio 229.381.200,00 kn (podijeljen na 2.293.812 redovnih dionica pojedinačne nominalne vrijednosti 100,00 kn), da bi nakon dokapitalizacija iznosio 286.726.500,00 kn (podijeljen na 2.867.265 redovnih dionica pojedinačne nominalne vrijednosti 100,00 kn).

Odredbom članka 4. stavak 1. ZPDD 2002. bilo je propisano da je ponudu za preuzimanje obvezna objaviti osoba koja stekne dionice izdavatelja kojima, zajedno s dionicama koje već ima, prelazi prag od 25% od ukupnog broja glasova koje daju dionice izdavatelja s pravom glasa, pri čemu se vlastite dionice ne smatraju dionicama s pravom glasa (članka 2. točka 5. ZPDD 2002.).

Sukladno odredbama članka 8. stavak 7. i 8. ZPDD 2002., glasovima stjecatelja pribrajaju se glasovi osoba koje s njim zajednički djeluju, u kojem slučaju je svaka od tih osoba obvezna objaviti ponudu za preuzimanje. Odredbom članka 8. stavak 1. ZPDD 2002. propisano je da fizičke i/ili pravne osobe djeluju zajednički (a) ako su se sporazumjele da usklađeno djeluju u svezi sa stjecanjem dionica izdavatelja ili u svezi s ostvarivanjem prava glasa prema izdavatelju, ili (b) ako jedna od njih drži dionice za račun druge. Odredbama stavaka 2. i 3. istog članka definirano je kada fizičke i pravne osobe djeluju zajednički (odnos izravne ili neizravne kontrole), a odredbom stavka 5. kada fizičke osobe djeluju zajednički (odnos srodstva).

U nastavku se iznosi prikaz nadzorom utvrđenog činjeničnog stanja, te se iznose razlozi koji su bili odlučujući za rješavanje ove upravne stvari.

II/ U postupku nadzora, a kako je opisano u nastavku obrazloženja ovog rješenja, utvrđen je niz okolnosti koje upućuju na zaključak da su se počevši od 2000. godine pa nadalje, naprijed navedene fizičke i pravne osobe sporazumjele usklađeno djelovati u cilju stjecanja dionica Ciljnog društva i ostvarivanja (većinskog) prava glasa iz tih dionica, te zajedničkog upravljanja poslovnim i financijskim politikama Ciljnog društva. Nadzorom je utvrđeno da je taj cilj ostvaren 2005. godine, osnivanjem i dokapitalizacijom društava BMK i partneri d.o.o. i KLT i partneri d.o.o., kada je prijeđen prag od 25% od ukupnog broja glasova koje daju dionice Ciljnog društva s pravom glasa.

Zajedničko djelovanje naprijed navedenih fizičkih i pravnih osoba utvrđeno je na temelju prikupljene dokumentacije, analize njihovih poslovnih odnosa, analize stjecanja i otpuštanja dionica Ciljnog društva, iskaza saslušanih svjedoka, te očitovanja stranaka u postupku, slijedom čega je utvrđeno da su se navedene osobe sporazumjele usklađeno djelovati u svezi sa stjecanjem dionica Ciljnog društva i ostvarivanjem prava glasa prema Ciljnom društvu, što su onda i realizirale kroz pravne osobe nad kojima imaju kontrolu. Utvrđenje o postojanju zajedničkog djelovanja Agencija temelji na sljedećem.

Osim kroz isprepletenost u vlasničkoj i upravljačkoj strukturi društava koja su bila obuhvaćena postupkom nadzora, povezanost navedenih osoba utvrđena je i kroz mnogobrojne poslovne odnose (uglavnom savjetodavne naravi) između Ciljnog društva i ostalih nadziranih osoba iz tzv. Credos grupe.

Prema rezultatima provedenog postupka nadzora, tzv. Credos grupu čine društva Credos d.o.o., Credos Consult d.o.o., Curatus d.o.o. (nova tvrtka: Drugi park d.o.o.), Credos ulaganja d.o.o., CTG d.o.o., Sinergija d.o.o. i druga društva koja su pod izravnom ili neizravnom kontrolom Damira Skansija i/ili Darka Tipurića. Ovdje se napominje da je Damir Skansi dugogodišnji zaposlenik Ciljnog društva (na funkcijama savjetnika/pomoćnika predsjednika Uprave, direktora PC Podrška poslovnim procesima, a od srpnja 2011. godine i člana Uprave Ciljnog društva), a Darko Tipurić je dugogodišnji konzultant Ciljnog društva.

Zapisnikom o obavljenom nadzoru detaljno su opisani svi poslovni odnosi relevantni za utvrđivanje nastanka obveze, a ovdje se kao bitno ističe sljedeće.

1) Provođenje ESOP programa u Ciljnom društvu

Uprava Ciljnog društva (od 1998. do 2011. godine u sastavu: Luka Miličić, Tomislav Belamarić i Krešo Kraljević) je u travnju 2000. godine usvojila Plan provedbe programa ESOP 2000, koji Plan je izradilo društvo Sinergija d.o.o. Zagreb (čiji su osnivači bili Lela Tipurić i Darko Tipurić, ujedno direktor), a u provedbi kojega je kao »Voditelj programa« sudjelovalo društvo Credos d.o.o.

Ovdje se napominje da je u to vrijeme društvo Sinergija d.o.o. držalo udjel od 7,5% temeljnog kapitala u društvu Credos d.o.o., koji udjel je u rujnu 2000. godine prodalo Ciljnom društvu.

Gotovo istovremeno, u lipnju 2000. godine, društvo Credos d.o.o. je u svoje ime i za svoj račun steklo dionice Ciljnog društva (do 11,16%).

Tripartitnim ugovorima, koje su u okviru ESOP programa zaključivali Ciljno društvo (kao prodavatelj) i Credos d.o.o. (kao »Voditelj programa«) s pojedinim zaposlenicima (kao kupcima), bilo je definirano da će do okončanja ESOP programa (u roku od 6 godina) dionice Ciljnog društva koje su predmet ugovora biti u skrbi kod društva Credos d.o.o., koje će iz istih ostvarivati pravo glasa, ili sukladno pisanoj instrukciji kupca ili po vlastitoj procjeni i odluci (ako instrukciju ne primi uopće ili je primi nakon isteka ostavljenog roka).

S tim u vezi, u postupku nadzora je utvrđeno da je tijekom trajanja ESOP programa (2001. – 2005. godina) pravo glasa iz svih dionica u ESOP programu (u rasponu od najmanje 21,45% glasova na Glavnoj skupštini 2005. godine, do najviše 36,97% glasova na Glavnoj skupštini 2002. godine) ostvarivao isključivo Credos d.o.o., po vlastitoj procjeni i odluci, budući da nikada nije primao instrukcije kupaca o načinu glasovanja.

Društvo Credos d.o.o. je u Prigovoru na Zapisnik istaknulo kako se ne može tvrditi da je Credos d.o.o. raspolagao dionicama iz ESOP programa, jer da su sudionici ESOP programa mogli u svakome trenutku dati instrukciju o glasovanju na Glavnoj skupštini. Međutim, Agencija ne tvrdi da je Credos d.o.o. raspolagao dionicama, već da je tijekom čitavog trajanja ESOP programa de facto samostalno ostvarivao pravo glasa iz tih dionica, budući da nikada nitko do kupaca dionica nije dao instrukciju o načinu glasovanja, a što Credos d.o.o. ne osporava.

2) Stjecanje dionica Ciljnog društva od strane društava Credos d.o.o. i CTG d.o.o.

Dakle, osim dionica koje je imao u skrbi u okviru ESOP programa, Credos d.o.o. je od lipnja 2000. godine raspolagao dionicama Ciljnog društva koje je stjecao u svoje ime i za svoj račun.

Credos d.o.o. je dio tako stečenih dionica (109.332 dionice, odnosno 4,66% od ukupno izdanih dionica Ciljnog društva) u travnju 2002. godine unio u novoosnovano društvo CTG d.o.o., koje je osnovao zajedno s društvom Telefon-gradnja d.o.o. Sveta Nedelja (nova tvrtka: Telegra d.o.o.). Prilikom osnivanja društva CTG d.o.o., svaki od osnivača je unio po 109.332 dionice Ciljnog društva, dakle, ukupno su unijeli 218.664 dionica Ciljnog društva.

U travnju 2003. godine Credos d.o.o. je dokapitalizirao društvo CTG d.o.o., unosom dodatnih dionica Ciljnog društva (dodatnih 114.075 dionica, odnosno 4,97% od ukupno izdanih dionica Ciljnog društva), čime se udio društva Credos d.o.o. u društvu CTG d.o.o. povećao s 50% na 73%.

Vezano uz poslovanje društva CTG d.o.o., a na temelju iskaza direktorice tog društva Milke Žnidaršić danog pred Agencijom dana 25. veljače 2011. godine i očitovanja društva Telegra d.o.o. zaprimljenog u Agenciji dana 28. veljače 2011. godine, u postupku nadzora je utvrđeno da su, neovisno o razlici u veličini udjela koji su nakon dokapitalizacije držali u društvu CTG d.o.o., i Credos d.o.o. i Telegra d.o.o. imali podjednak utjecaj na poslovanje istoga. Osim što je predstavnica društva Telegra d.o.o. bila direktorica društva CTG d.o.o. kroz čitavo vrijeme postojanja istoga (2002. – 2010. godine), Telegra d.o.o. je kroz čitavo vrijeme davala suglasnost na sve bitne odluke koje su se donosile u društvu CTG d.o.o. jer se »nije koristio instrument preglasavanja već usuglašavanje oba suvlasnika«, a iako zbog nedostatka sredstava nije sudjelovala u dokapitalizaciji 2003. godine, Telegra d.o.o. je bila suglasna da dokapitalizaciju izvrši samo Credos d.o.o.

Direktorica društva CTG d.o.o. je iskazala da je dobivala usuglašene odluke vlasnika (npr. o načinu glasovanja na Glavnim skupštinama Ciljnog društva, davanju punomoći za zastupanje na Glavnoj skupštini Ciljnog društva 2010. godine i sl.), koje su joj priopćavali ili Suzana Lončar (iz Credos d.o.o.) ili Mladen Glad (iz Telegra d.o.o.), te da je i nakon dokapitalizacije 2003. godine Telegra d.o.o. »zadržala kontrolni paket i nastavila aktivno sudjelovati u donošenju odluka o poslovanju CTG-a«.

Slijedom navedenog, a na temelju odredbi članka 8. stavak 2. i 3. ZPDD 2002., nesporno je da su s društvom CTG d.o.o. zajednički djelovali i Credos d.o.o. i Telegra d.o.o., jer su oba ta društva izravno kontrolirala CTG d.o.o., imajući izravno više od 25% udjela u temeljnom kapitalu i glasačkim pravima u istome, kao i pravo upravljanja poslovnim i financijskim politikama, odnosno prevladavajući utjecaj na vođenje poslova i donošenje odluka u društvu CTG d.o.o.

Nakon provedene dokapitalizacije 2003. godine, a prethodno i samostalno stječući dionice Ciljnog društva na Zagrebačkoj burzi d.d. Zagreb, društvo CTG d.o.o. je držalo ukupno 332.802 dionice, odnosno 14,51% od ukupno izdanih dionica Ciljnog društva.

Iz navedenog je razvidno da je Credos d.o.o. u razdoblju 2000. – 2005. godine, osim s dionicama s pravom glasa Ciljnog društva iz ESOP programa, na Glavnim skupštinama Ciljnog društva raspolagao i s dodatnih do 15% dionica s pravom glasa Ciljnog društva, što neposredno, što posredstvom ovisnog društva CTG d.o.o.

Vezano uz funkcioniranje društva CTG d.o.o., Credos d.o.o. u svom Prigovoru ističe da kao suvlasnik nije sudjelovao u kreiranju i u realizaciji odluka tog društva. Međutim, Agencija je ovu izjavu društva Credos d.o.o. ocijenila nevjerodostojnom i usmjerenom na izbjegavanje odgovornosti, te je poklonila vjeru naprijed navedenim izjavama drugog suvlasnika – društvo Telegra d.o.o. i direktorice društva CTG d.o.o., koje su dane prije nego što je bio izvjestan nastanak obveze.

3) Stjecanje udjela u društvu Credos d.o.o. od strane društva Credos Consult d.o.o.

Nadzorom je, nadalje, utvrđeno da je tijekom 2004. i 2005. godine udjele u društvu Credos d.o.o. (do ukupno 68,14% temeljnog kapitala, za ukupno 3,7 mil. kn) stjecalo društvo Credos Consult d.o.o., koje su u rujnu 2003. godine osnovali Darko Tipurić (35%), Damir Skansi (35%), Credos d.o.o. (25%) i Suzana Lončar (5%). Najviše udjela u društvu Credos d.o.o., Credos Consult d.o.o. je stekao posredstvom društva CTG d.o.o. (24,86%) s jedne fizičke i jedne pravne osobe, te Ciljnog društva (10%) i Sinergija d.o.o. (9%), kao i od Ines Skansi (9%) – supruge Damira Skansija.

Credos Consult d.o.o. je navedena stjecanja udjela u društvu Credos d.o.o. najvećim dijelom financirao iz svojih prihoda, koje prihode su gotovo isključivo činile uplate Ciljnog društva na ime izvršenih konzultantskih usluga. Naime, tijekom nadzora je utvrđeno da je Ciljno društvo imalo intenzivne poslovne odnose s društvom Credos Consult d.o.o. (koje nije imalo niti jednog zaposlenika!), i to od samog osnivanja tog društva 2003. godine, pa sve do njegovog pripajanja društvu Dalekovod ESOP d.o.o. (nova tvrtka: Dalekovod Professio d.o.o.) u rujnu 2009. godine.

Uvidom u poslovnu dokumentaciju i račune društva Credos Consult d.o.o. i Ciljnog društva utvrđeno je da je samo tijekom 2004. godine Ciljno društvo na temelju izdanih faktura isplatilo društvu Credos Consult d.o.o. nešto više od 1,2 mil. kn, a ukupno tijekom postojanja istog (2003. – 2009. godine) više od 5,2 mil. kn. Ovdje se napominje da je nadzorom utvrđeno kako su jedini prihodi koje je Credos Consult d.o.o. ostvario mimo Ciljnog društva i društava iz tzv. Credos grupe tijekom čitavog svog postojanja iznosili tek cca 0,4 mil. kn.

Za stjecanje 10% udjela u društvu Credos d.o.o. izravno od Ciljnog društva, Credos Consult d.o.o. nije Ciljnom društvu isplatio ugovorenu kupoprodajnu cijenu (0,4 mil. kn), već je izvršena kompenzacija s potraživanjima koje je Credos Consult d.o.o. imao prema Ciljnom društvu na ime pruženih konzultantskih usluga tijekom 2004. godine.

Međutim, da je namjera Ciljnog društva bila, i nakon prodaje udjela u travnju 2004. godine, zadržati utjecaj u društvu Credos d.o.o., razvidno je iz činjenice da je u lipnju 2004. godine u Nadzorni odbor društva Credos d.o.o. imenovan predstavnik Ciljnog društva (Jurica Prižmić).

U postupku nadzora je utvrđeno i da Ciljno društvo nikada od društva Credos d.o.o. nije tražilo isplatu (zadržane) dobiti za razdoblje u kojem je ono bilo imatelj udjela u društvu Credos d.o.o. Stoga je zadržana dobit (u iznosu od gotovo 5,8 mil. kn) na koncu pripala društvima Credos ulaganja d.o.o. i Credos upravljanje d.o.o. (kasnije tvrtka: Curatus d.o.o., nova tvrtka: Drugi park d.o.o.), koja su nastala uslijed statusne promjene u društvu Credos d.o.o. provedene u lipnju 2005. godine. Naime, Credos d.o.o. je proveo osnivanje s odvajanjem, u okviru kojega je na dva novoosnovana društva prenio dijelove svoje imovine, a koji su uključivali i zadržanu dobit. Uvidom u financijske izvještaje društva Credos d.o.o. (Račun dobiti i gubitka za 2000.-2004. godinu), utvrđeno je da je ukupno ostvarena dobit iznosila 8,7 mil. kn, od čega je imateljima udjela bio isplaćen samo udio u dobiti ostvarenoj 2000. godine (u ukupnom iznosu od 1,4 mil. kn).

Stjecanja udjela u društvu Credos d.o.o. dijelom su financirana i iz kratkoročnih financijskih pozajmica koje je Credos Consult d.o.o. dobio upravo od samog društva Credos d.o.o. i od društva Sinergija d.o.o. Naime, u razdoblju od siječnja 2004. do svibnja 2005. godine, Credos d.o.o. je dao pozajmice društvu Credos Consult d.o.o. u ukupnom iznosu od gotovo 0,7 mil. kn. Povrat dijela ovog iznosa izvršilo je tek društvo Dalekovod ESOP d.o.o. (nova tvrtka: Dalekovod Professio d.o.o.) – ovisno društvo Ciljnog društva, a nakon što je u rujnu 2009. godine sebi pripojilo društvo Credos Consult d.o.o.

Iz svega navedenog proizlazi da je Ciljno društvo ugovaralo i plaćalo konzultantske usluge društvu Credos Consult d.o.o., upravo kako bi tom istom društvu omogućilo ostvarenje prihoda i stjecanje većinskog udjela u društvu Credos d.o.o., a tim i većinskog udjela u društvu CTG d.o.o. koje je držalo 14,51% dionica Ciljnog društva.

Vezano uz poslovne odnose Ciljnog društva s društvom Credos Consult d.o.o. i društvima tzv. Credos grupe, Luka Miličić, Krešo Kraljević i Tomislav Belamarić su u svom zajedničkom Prigovoru na Zapisnik u bitnome istaknuli kako smatraju da u postupku nadzora nije utvrđena niti jedna činjenica iz koje bi mogao proizaći zaključak da plaćene usluge nisu pružene Ciljnom društvu, a napose da nije utvrđeno postojanje dogovor između Ciljnog društva i njegovih savjetnika o tome da se novac od savjetničkih naknada koristi za stjecanje dionica Ciljnog društva. Također, smatraju da Agencija nije nadležna provjeravati jesu li neke od usluga koje je Ciljno društvo platilo svojim dobavljačima bile pružene ili nisu.

S tim u vezi, ističe se da Agencija u postupku nadzora nije ulazila u odnose koje Ciljno društvo ima sa svojim dobavljačima, već isključivo u poslovne odnose koje Ciljno društvo ima s drugim subjektima nadzora, u prvom redu s društvima tzv. Credos grupe, a u cilju utvrđivanja postojanja elemenata zajedničkog djelovanja prema Ciljnom društvu. Sukladno članku 47. stavak 2. ZPDD-a, Agencija je ovlaštena od ciljnog društva, dioničara ciljnog društva, poslovnih banaka, investicijskih društava, te ostalih pravnih i fizičkih osoba za koje smatra da mogu imati saznanja od interesa za nadzor, tražiti dostavljanje isprava, očitovanja i izjava koje Agencija smatra potrebnim za provođenje nadzora.

Kao što je već spomenuto, nakon što je konačno »pročišćena« vlasnička struktura društva Credos d.o.o., u kojem su kao članovi ostali samo društvo Credos Consult d.o.o. (68,14%) i Darko Tipurić (31,86%), u lipnju 2005. godine je u društvu Credos d.o.o. izvršena statusna promjena – osnivanje s odvajanjem, u okviru koje su osnovana društva Credos upravljanje d.o.o. Zagreb (kasnije tvrtka: Curatus d.o.o., nova tvrtka: Drugi park d.o.o.) i Credos ulaganja d.o.o. Zagreb. Ovom statusnom promjenom je imovina društva Credos d.o.o. podijeljena na novoosnovana društva, na način da je na Credos upravljanje d.o.o. prenesen udio od 73% koji je Credos d.o.o. držao u društvu CTG d.o.o., a na Credos ulaganja d.o.o. preneseno je 4.600 dionica Ciljnog društva koje je do tada držao Credos d.o.o., te je direktorom u oba novoosnovana društva imenovan Damir Skansi.

4) Osnivanje i dokapitalizacija društava BMK i partneri d.o.o. i KLT i partneri d.o.o.

Dakle, nadzorom je utvrđeno da je na Glavnim skupštinama Ciljnog društva tijekom ESOP programa (2000. – 2005. godine) najveći broj glasova ostvarivao Credos d.o.o., kako iz dionica u ESOP programu, tako i iz dionica koje je držao neposredno odnosno posredstvom ovisnog društva CTG d.o.o. Većinski udio u društvu Credos d.o.o. je od 2004. godine imao Credos Consult d.o.o.

Sukladno Planu provedbe programa ESOP 2000., najveći dio dionica iz ESOP programa trebao je biti otplaćen tijekom 2006. godine, nakon čega bi sudionici ESOP programa mogli slobodno raspolagati dionicama Ciljnog društva, a što bi se izravno odrazilo na stupanj kontrole koju su posredstvom društva Credos d.o.o. nad Ciljnim društvom imale osobe za koje je utvrđeno da djeluju zajednički. Stoga su, s ciljem zadržavanja kontrole nad Ciljnim društvom, članovi Uprave Ciljnog društva (Luka Miličić, Tomislav Belamarić i Krešo Kraljević) u ožujku 2005. godine osnovali dva društva – BMK i partneri d.o.o. i KLT i partneri d.o.o., pri čemu je u oba društva svaki od osnivača imao udjel od po 33,33% u temeljnom kapitalu koji je iznosio 21.000,00 kn. Sva tri osnivača bili su istovremeno i imenovani u Uprave tih društava, s tim da je Luka Miličić bio predsjednik Uprava oba društva.

Uvidom u Društvene ugovore oba navedena društva, utvrđeno je da su u istima sadržane identične odredbe o zabrani prijenosa udjela na osobe koje nisu članovi društva u roku kraćem od 3 godine od dana osnivanja društva, kao i odredba da će se sa društvom Credos Consult d.o.o. zaključiti ugovor o obavljanju poslovnog, ekonomskog, financijskog, računovodstvenog i marketinškog savjetovanja, u trajanju od 5 godina.

Nešto više od mjesec dana od osnivanja ovih društava provedena je dokapitalizacija oba društva. Naime, Odlukom o povećanju temeljnog kapitala društva BMK i partneri d.o.o., od 12. travnja 2005. godine, povećan je temeljni kapital tog društva s 21.000,00 kn na 167.322.600,00 kn, unosom 418.254 redovne dionice Ciljnog društva, sukladno Ugovorima o ulaganju dionica (Ugovori br. 001/05-001 do br. 001/05-076), zaključenima sa 77 dioničara dana 12. travnja 2005. godine. Također, Odlukom o povećanju temeljnog kapitala društva KLT i partneri d.o.o., od 12. travnja 2005. godine, povećan je temeljni kapital tog društva s 21.000,00 kn na 165.769.400,00 kn, unosom 414.371 redovne dionice Ciljnog društva, sukladno Ugovorima o ulaganju dionica (Ugovori br. 001/05-001 do br. 001/05-061), zaključenima sa 63 dioničara dana 12. travnja 2005. godine.

Novi članovi ovih društava postali su tzv. mali dioničari (zaposlenici i bivši zaposlenici) Ciljnog društva koji su kao temeljne uloge u ta društva unijeli dionice Ciljnog društva kojima su raspolagali kao fizičke osobe. Osim članova Uprave Ciljnog društva, niti jedan od članova ova dva društva nije istovremeno imao udjele u oba društva.

Svi članovi društava BMK i partneri d.o.o. i KLT i partneri d.o.o. su kod ulaska u ta društva dali punomoći za provedbu osnivanja i zastupanje na glavnim skupštinama tih društava istom odvjetniku iz odvjetničkog društva koje je bilo dugogodišnji pravni zastupnik Ciljnog društva.

U postupku nadzora izvršen je uvid u podatke Središnjeg klirinškog depozitarnog društva d.d. o transakcijama dionicama Ciljnog društva za investitore BMK i partneri d.o.o. i KLT i partneri d.o.o., te je utvrđeno da je prije unosa dionica Ciljnog društva u temeljni kapital navedenih društava, odnosno prije prijenosa istih na vlasničke pozicije navedenih društava, bilo provedeno brisanje tereta (fiducij) nad ukupno 456.858 dionica Ciljnog društva vlasnici kojih su bili 96 tzv. malih dioničara Ciljnog društva, kako bi ih se potom moglo prebaciti na vlasničke pozicije društava BMK i partneri d.o.o. i KLT i partneri d.o.o.

S obzirom na utvrđeno brisanje i ponovno upisivanje fiducije nad navedenim dionicama Ciljnog društva, u postupku nadzora je od kreditne institucije koja je bila fiducijarni vjerovnik (dalje: Banka) zatraženo očitovanje o razlozima brisanja fiducije i ponovnog upisa iste nakon unosa dionica u temeljni kapital društava BMK i partneri d.o.o. i KLT i partneri d.o.o.

U očitovanju Banke se navodi da su se ugovori koji se tiču fiducije nad dionicama Ciljnog društva i društava BMK i partneri d.o.o. i KLT i partneri d.o.o., sklapali sa zaposlenicima Ciljnog društva, samim Ciljnim društvom i društvom CTG d.o.o., pri čemu se nisu sklapali klasični ugovori, već su Ciljno društvo i CTG d.o.o. dali Banci Izjavu o jamstvu. U očitovanju uz koje se dostavlja i relevantna dokumentacija, Banka navodi da su pritom argumenti Ciljnog društva bili sljedeći (citat):

»Početkom 2005. godine,.., učestali su zahtjevi zaposlenika Ciljnog društva za.. prodajom dionica, te su navedene aktivnosti dovele u pitanje sigurnost vlasničke strukture i otvorile mogućnost neprijateljskog preuzimanja tvrtke. Budući da je 2005. ocijenjena kao presudna godina za vlasničku konsolidaciju,.., management Ciljnog društva odlučio je povući sljedeće poteze:

– sa svrhom kontrole većinskog dijela dionica tri člana Uprave Ciljnog društva osnovala su 28.02.2005. godine dva društva.. BMK i partneri d.o.o. i KLT i partneri d.o.o...;

– zaposlenicima, bivšim zaposlenicima te nasljednicima koji su dionice stekli putem kredita.., a koje su pod fiducijom.., te zaposlenicima koji su dionice stekli putem programa ESOP 2000 i ESOP 2001, a koje su pod zalogom Ciljnog društva, predloženo je da istima dokapitaliziraju navedena društva čime bi vlasništvo nad dionicama zamijenili udjelom u novim tvrtkama.«

„.. Sve je to potaklo određene upravljačke strukture da pokušaju konsolidirati vlasničku strukturu DLKV i »zaključati« je prije roka u kojem dionice postaju slobodne i raspoložive te tako onemoguće »neprijateljsko« preuzimanje... Razgovaralo se s radnicima koji imaju dionice pod fiducijom.. da svojim dionicama dokapitaliziraju navedena društva na način da u njih unesu dionice DLKV u svom vlasništvu tako da vlasništvo nad dionicama zamjene udjelom u novim tvrtkama. Ponudu je prihvatilo 121 osoba..

.. zatražiti će se brisanje fiducije s pojedinačnih imena uz uspostavu iste na dionicama DLKV u vlasništvu novih društava. U razdoblju prekida fiducije, DLKV bi jamčila...

Nakon navedenih aktivnosti, u travnju 2005. godine vlasnička struktura bi bila očekivano sljedeća:

1. 19% – KLT i partneri d.o.o. – 57 osoba

2. 18% – BMK i partneri d.o.o. – 64 osobe

3. 16% – CTG d.o.o.

4. 8% – fiducija

5. 25% – ESOP 2000 i 2001

6. 14% – ostalo disperzirano kod fizičkih i pravnih osoba te fondova.

Iz prethodnog je vidljivo da je »pod kontrolom« 53% dok za ostatak ostaje prostora za daljnje aktivnosti.«

Sukladno očitovanju Banke, slične stavove iznosili su predstavnici Ciljnog društva i na sastanku koji je u veljači 2005. godine na istu temu bio održan u Banci. Na tom je sastanku zaključeno kako će biti potrebno izvršiti brisanje fiducija da bi se tzv. malim dioničarima omogućilo slobodno raspolaganje odnosno unos dionica Ciljnog društva u temeljni kapital društava BMK i partneri d.o.o. i KLT i partneri d.o.o., te je dogovoreno da će se fiducij privremeno supstituirati drugim instrumentima osiguranja.

Kreditni odbor Banke je 29. ožujka 2005. godine donio odluku kojom se odobrava prijedlog Ciljnog društva za zamjenu instrumenata osiguranja, na način da Ciljno društvo kao instrumente osiguranja Banci (između ostalog) preda Izjavu o jamstvu na temelju koje se Ciljno društvo obavezuje ispuniti sve dospjele obveze korisnika kredita, te d založno pravo nad određenim nekretninama Ciljnog društva na Žitnjaku. Također, Ciljno društvo se obvezalo zauzeti za to da društva KLT i partneri d.o.o. i BMK i partneri d.o.o., čim se ispune uvjeti, dionice prenesu u fiducijarno vlasništvo Banci radi osiguranja neotplaćenih dijelova kredita za kupnju dionica.

U postupku nadzora je utvrđeno da je Izjava o jamstvu, od 1. travnja 2005. godine, prestala važiti dana 19. srpnja 2005. godine, kada je sklopljen Ugovor o fiducijarnom prijenosu prava vlasništva dionica između Banke i društava BMK i partneri d.o.o. i KLT i partneri d.o.o.

Nadzorom je utvrđeno da je u predmetnoj supstituciji instrumenata osiguranja sudjelovalo i društvo CTG d.o.o., koje je dana 06. travnja 2005. godine Banci dalo Izjavu o jamstvu za osiguranje tražbine za 4 korisnika kredita koji su članovi društava KLT i partneri d.o.o. i BMK i partneri d.o.o., a kojom se obvezalo namjenski oročiti depozit ili kupiti udjel u novčanom fondu, te omogućiti Banci zasnivanje založnog prava na tom udjelu, minimalno u 100% iznosu neotplaćenih tražbina na temelju Ugovora o dugoročnom kreditu s valutnom klauzulom, uz iste uvjete kao i one navedene kod Izjave o jamstvu koju je izdalo Ciljno društvo.

S tim u vezi, društvo Telegra d.o.o. (kao jedan od osnivača i članova društva CTG d.o.o.), u svom očitovanju zaprimljenom u Agenciji dana 28. veljače 2011. godine, očitovalo se na sljedeći način (citat): ».. nazvala jedna osoba iz Ciljnog društva koja je operativno radila na toj problematici i zamolila pomoć Telegre da riješi neki problem sa Bankom, a odnosi se na spomenuta društva (BMK i partneri d.o.o. i KLT i partneri d.o.o.). U tom razgovoru sam (Mladen Glad, predsjednik Uprave Telegre d.o.o.) u prvom trenutku shvatio da su im potrebna neka novčana sredstva na kraće razdoblje, pa sam ih uputio na CTG, s obzirom na dobru likvidnost tog društva. Nazvao sam direktoricu CTG-a d.o.o. i rekao da će se javiti netko iz BMK, da vidi o čemu se radi, te ukoliko je za nas to prihvatljivo, da odradi.«

U bitnome je na jednak način iskazivala i tadašnja direktorica društva CTG d.o.o. (Milka Žnidaršić) koja je, na saslušanju pred Agencijom dana 25. veljače 2011. godine, istaknula da joj je Mladen Glad rekao da je predmetna odluka usuglašena i s društvom Credos d.o.o.

Vezano uz jamstva koja je Ciljno društvo dalo Banci u postupku dokapitalizacije društava BMK i partneri d.o.o. i KLT i partneri d.o.o., više puta tijekom nadzora je od Ciljnog društva i od društva Dalekovod Professio d.o.o. (kao pravnog slijednika društava BMK i partneri d.o.o., KLT i partneri d.o.o. i Credos Consult d.o.o.), te od relevantnih osoba iz tih društava, zatražena dokumentacija i očitovanje s tim u vezi. Međutim, Ciljno društvo je negiralo sudjelovanje u postupku dokapitalizacije i brisanju fiducije nad dionicama Ciljnog društva.

Tek nakon predočenja podataka koje je Agencija pribavila od Banke, Ciljno društvo je u očitovanju zaprimljenom u Agenciji dana 02. ožujka 2011. godine navelo da je Uprava Ciljnog društva, na sjednici održanoj u ožujku 2005. godine, jednoglasno donijela odluku o davanju Izjave o jamstvu Banci, odnosno o jamstvu Ciljnog društva koje je zamijenilo fiduciju nad dionicama Ciljnog društva. Ciljno društvo je to obrazložilo time da je »izašlo u susret svojim radnicima koji su ujedno bili i dioničari, i to na njihovu inicijativu, a vezano uz njihov dobrovoljni ulaz u društva, a kako bi se sačuvala bit i svrha radničkog dioničarstva.« Ciljno društvo je zanijekalo da je ikada isticalo da bi kroz društva BMK i partneri d.o.o., KLT i partneri d.o.o. i CTG d.o.o. pod kontrolom bilo 53% dionica Ciljnog društva, kao i da je ikada postojala ili se spominjala mogućnost neprijateljskog preuzimanja Ciljnog društva.

U predmetnom očitovanju Ciljnog društva istaknuto je i da su osnivanje društava BMK i partneri d.o.o. i KLT i partneri d.o.o. inicirali zaposlenici–dioničari Ciljnog društva »kao jedan sofisticirani, viši oblik funkcioniranja radničkog dioničarstva započetog još 1992. godine, a nastavljeno provođenjem ESOP-a provedenih 2000. i 2001. godine«, a da je osnivanje dva (nepovezana) društva posljedica podijeljenosti »kako upravljačke, tako i radničko-dioničarske strukture«, te izraz međusobnog nepovjerenja i podijeljenosti.

Međutim, Agencija nije kao istinite prihvatila navode iz očitovanja Ciljnog društva, budući da je Ciljno društvo prethodno u više navrata negiralo sudjelovanje u postupku dokapitalizacije i brisanja fiducije nad dionicama, već su kao vjerodostojni prihvaćeni podaci iz službene dokumentacije nepristrane strane – Banke, koja dokumentacija je bila sastavljena na temelju podataka i obrazloženja koje je Banci bio dužan dati podnositelj zahtjeva – Ciljno društvo.

Vezano uz postupanje Ciljnog društva, ovdje se napominje i da je davanje jamstva Banci od strane Ciljnog društva bilo učinjeno protivno odredbama članka 234. Zakona o trgovačkim društvima (»Narodne novine« br. 111/93, 34/99, 52/00, 118/03), sukladno kojima je ništav pravni posao kojim društvo nekome daje predujam, zajam ili mu pruža osiguranje radi stjecanja dionica toga društva.

Ovdje se napominje da je, vezano uz dokapitalizaciju društava BMK i partneri d.o.o. i KLT i partneri d.o.o., u postupku nadzora Agencija saslušala 9 članova društva BMK i partneri d.o.o. i 11 članova društva KLT i partneri d.o.o., na temelju čijih je iskaza (koji se u bitnome ne razlikuju) utvrđeno sljedeće:

– udruživanje tzv. malih dioničara Ciljnog društva u navedena društva inicirala je Uprava Ciljnog društva (koji su ujedno bili i osnivači i članovi Uprava ova dva društva), u cilju očuvanja većinskog vlasništva nad dionicama Ciljnog društva u rukama zaposlenika;

– tzv. mali dioničari nisu samostalno birali hoće li postati članovi društva BMK i partneri d.o.o. ili KLT i partneri d.o.o., niti kojem će odvjetniku dati punomoći za zastupanje, već su postupili po prijedlogu Uprave Ciljnog društva i sukladno materijalima koji su bili unaprijed pripremljeni;

– tzv. mali dioničari nisu bili upoznati s time da je Ciljno društvo jamčilo po kreditima koje je dio njih imao prema Banci, niti su oni predlagali takvo postupanje Ciljnog društva;

– društva BMK i partneri d.o.o. i KLT i partneri d.o.o. nisu predstavljali dvije »struje« zaposlenika unutar Ciljnog društva, niti su zastupali različite interese, već su oba društva funkcionirala na jednak način i donosila jednake odluke, a jedan svjedok je iskazao i da je obrazloženje osnivanja dva društva bilo da jedno društvo ne može držati više od 20% dionica Ciljnog društva.

U svom Prigovoru na Zapisnik, Damir Skansi navodi kako bi se, u slučaju kada bi zaključak Agencije o zajedničkom djelovanju bio ispravan, isti položaj kao i njemu trebalo priznati i svim ostalim članovima društava BMK i partneri d.o.o. i KLT i partneri d.o.o. Međutim, s tim u vezi, Agencija naglašava da u postupanju ostalih članova društava BMK i partneri d.o.o. i KLT i partneri d.o.o., niti kod neke treće osobe, Agencija nije utvrdila postojanje elemenata sporazuma o zajedničkom djelovanju koji su utvrđeni u postupanju stranaka u ovom postupku.

5) Usklađeno djelovanje nakon nastanka obveze objavljivanja ponude za preuzimanje

Iako nije od utjecaja na nastanak obveze u travnju 2005. godine, ipak valja naglasiti da je cilj zbog kojeg je zajedničko djelovanje u konkretnom slučaju bilo uspostavljeno (usklađeno ostvarivanje prava glasa prema Ciljnom društvu) – postignut i ostvarivao se i kroz naredne godine, kako kroz društva BMK i partneri d.o.o. i KLT i partneri d.o.o., tako i nakon prestanka tih društava, kako je opisano u nastavku.

Usklađeno djelovanje društava BMK i partneri d.o.o. i KLT i partneri d.o.o. utvrđeno je uvidom u prikupljenu poslovnu dokumentaciju, u prvom redu, u Zapisnike s održanih Skupština tih društava, a što je detaljno opisano u Zapisniku o obavljenom nadzoru. Ovdje se, kao primjer, navode Skupštine tih društava održane 2005. godine. Iz Zapisnika s istih (koji su identični za oba društva) razvidno je da se na Skupštinama odlučivalo o izboru predsjednika Skupštine, izvješću o stanju u društvu, te o isplati akontacije dobiti za 2005. godinu, dok uopće nije bilo rasprava o predloženim točkama dnevnog reda za predstojeću Glavnu skupštinu Ciljnog društva, niti su se dale upute o načinu glasovanja, niti izabrali punomoćnici društava za zastupanje na Glavnoj skupštini Ciljnog društva. Štoviše, uvidom u Zapisnik s Glavne skupštine Ciljnog društva održane 2005. godine, utvrđeno je da je oba društva zastupao isti punomoćnik – Marijan Pavlović (član BMK i partneri d.o.o., ujedno predsjednik Nadzornog odora Ciljnog društva), te da mu je punomoći potpisao Luka Miličić kao predsjednik Uprava oba društava, ujedno predsjednik Uprave Ciljnog društva.

Iz navedenog je razvidno da društva BMK i partneri d.o.o. i KLT i partneri d.o.o. nisu, čak niti neposredno nakon njihova osnivanja i dokapitalizacije 2005. godine, predstavljala suprotstavljene »struje« unutar upravljačke i/ili radničko-dioničarske strukture u Ciljnom društvu, a kako je to Uprava Ciljnog društva pokušala prezentirati tijekom postupka.

Na temelju iskaza saslušanih svjedoka (9 članova društva BMK i partneri d.o.o. i 11 članova društva KLT i partneri d.o.o.), koji se u bitnome podudaraju, utvrđeno je da kod ulaska u članstvo tih društava oni sami nisu birali kojem odvjetniku će dati punomoći za zastupanje, niti su osobno poznavali tog odvjetnika ili mu ikada davali upute vezano uz zastupanje na skupštinama ovih društava.

Iz navedenog je razvidno da ne stoji zaključak koji su Damir Skansi, te Luka Miličić, Krešo Kraljević i Tomislav Belamarić iznijeli u svojim Prigovorima na Zapisnik, da je Agencija utvrdila zajedničko djelovanje između društava BMK i partneri d.o.o. i KLT i partneri d.o.o. isključivo na temelju činjenice da su članovi Uprava tih društava bile iste fizičke osobe, te da je svako od navedenih društava imalo svoju odvojenu vlasničku strukturu i da su odluke u pogledu upravljanja dionicama Ciljnog društva donosili isključivo članovi svakog od tih društava na svojim Skupštinama, a ne njihove Uprave.

Kada je 2008. godine istekao rok na koji su društva BMK i partneri d.o.o. i KLT i partneri d.o.o. osnovana (3 godine), većina članova tih društava iskazala je želju za istupom, pa su na Skupštinama tih društava u lipnju 2008. godine donijete odluke o smanjenju temeljnog kapitala na način da se dionice Ciljnog društva kod istupa vraćaju udjeličarima.

Ovdje se napominje da je nadzorom utvrđeno da su društva BMK i partneri d.o.o. i KLT i partneri d.o.o. prilikom istupa dijela članova u srpnju 2008. godine istima, na ime podmirenja buduće porezne obveze, vraćali manji broj dionica od broja koji su članovi unosili u temeljni kapital tih društava. Na taj su način društva BMK i partneri d.o.o. i KLT i partneri d.o.o. zadržala određeni broj dionica Ciljnog društva, koje dionice su prodala na Zagrebačkoj burzi d.d. posredstvom društva Credos d.o.o. i od prodaje ostvarila 19 mil. kn. Ostvarena sredstva društva su, na temelju Ugovora o zajmu od 14. srpnja 2008. i od 10. veljače 2009. godine, pozajmila Ciljnom društvu, koje te zajmove vraća pravnom slijedniku ovih društava – društvu Dalekovod ESOP d.o.o. (nova tvrtka: Dalekovod Professio d.o.o.).

Ovdje se napominje da se porezna obveza društava BMK i partneri d.o.o. i KLT i partneri d.o.o., koja obveza nastaje krajem poslovne godine, bila naknadno umanjena uslijed istupa dijela članova u prosincu 2008. godine. Kako u Ugovorima o istupu članova postoji odredba da se članovi koji istupaju odriču svih daljnjih potraživanja prema društvu, članovima koji su istupili u srpnju 2008. godine nije izvršen povrat previše zaračunate porezne obveze.

Nakon što su iz društava BMK i partneri d.o.o. i KLT i partneri d.o.o. istupili svi članovi osim Kreše Kraljevića i Tomislava Belamarića, ova društva su se u srpnju 2009. godine pripojila društvu Credos Consult d.o.o. na temelju Ugovora o pripajanju društva s ograničenom odgovornošću društvu s ograničenom odgovornošću. U vezi s ovim pripajanjem, u postupku nadzora je saslušan tadašnji direktor društva Credos Consult d.o.o. (Branko Poljak, inače suprug sestre Damira Skansija), koji je naveo da su preuzimanje inicirali tadašnji vlasnici društva Credos Consult d.o.o. (Darko Tipurić i Damir Skansi), kako bi se pojednostavio postupak prijenosa preostalih dionica Ciljnog društva iz društava BMK i partneri d.o.o. i KLT i partneri d.o.o. u društvo Dalekovod ESOP d.o.o. Također je naveo da je transakcija obavljena nenaplatno.

Nedugo nakon pripajanja sebi društava BMK i partneri d.o.o. i KLT i partneri d.o.o., društvo Credos Consult d.o.o. se u rujnu 2009. godine i samo pripojilo društvu Dalekovod ESOP d.o.o., čiji je jedini osnivač Ciljno društvo. U predmetnom Ugovoru o pripajanju se, kao razlog pripajanja, navodi »međusobna poslovna povezanost i obavljanje sličnih djelatnosti te bolja realizacija poslovanja i povećanje poslovne efikasnosti«.

Nakon što su društva BMK i partneri d.o.o. i KLT i partneri d.o.o. pripojena društvu Credos Consult d.o.o., osobe koje djeluju zajednički (u prvom redu članovi Uprave Ciljnog društva) iznašli su načine na koje će osigurati usklađeno ostvarivanje (većine) prava glasa na narednim Glavnim skupštinama Ciljnog društva.

2009. godine to je postignuto kroz novoosnovanu Udrugu malih dioničara Ciljnog društva »Dalekovodaš«, čiji je predstavnik zastupao većinu tzv. malih dioničara (zaposlenika) na Glavnoj skupštini održanoj 2009. godine, što je detaljnije opisano u Zapisniku.

Za zastupanje 48 dioničara (koji su držali ukupno 660.823 ili 28,81% dionica Ciljnog društva) na Glavnoj skupštini Ciljnog društva 2010. godine, kao punomoćnik je angažirana fizička osoba, koja je bila vježbenik u odvjetničkom društvu koje je bilo dugogodišnji pravni zastupnik Ciljnog društva. Pored ostalih, na Glavnoj skupštini je zastupala i glasovala u ime Luke Miličića, Tomislava Belamarića, Damira Skansija, društava CTG d.o.o., Credos d.o.o., Credos ulaganja d.o.o., Lares plus d.o.o. (tada u vlasništvu Darka Tipurića i Damira Skansija), te Dalekovod Professio d.o.o., koji su zajedno držali 414.230 ili 18,05% dionica Ciljnog društva. Ovdje se napominje da se s dionicama Ciljnog društva koje je držalo društvo Dalekovod Professio d.o.o. (čiji je jedini osnivač i član Ciljno društvo), nije uopće smjelo glasovati jer iste ne daju pravo glasa.

U postupku nadzora saslušano je više dioničara-opunomoćitelja, punomoćnik-vježbenik, te odvjetnik iz navedenog odvjetničkog društva, na temelju čijih iskaza je utvrđeno da dioničari-opunomoćitelji nisu poznavali punomoćnika-vježbenika, niti odvjetnika, te da im nisu davali upute o načinu glasovanja, već su punomoći dali sukladno prijedlogu koji su dobili od Uprave ili Pravne službe Ciljnog društva. Punomoćniku-vježbeniku je uputu o načinu glasovanja (»za« sve prijedloge Uprave Ciljnog društva) dao odvjetnik, sukladno uputi koju je on dobio iz Ciljnog društva.

III/ Dakle, kako je uspostavljanje odnosa zajedničkog djelovanja sporazumom iz članka 8. stavak 1. točka a) ZPDD 2002. izjednačeno sa stjecanjem dionica s pravom glasa, a nadzorom je utvrđeno da su se Luka Miličić, Tomislav Belamarić, Krešo Kraljević, Damir Skansi i Darko Tipurić sporazumjeli da će kroz povezana društva – BMK i partneri d.o.o., KLT i partneri d.o.o., CTG d.o.o., Credos d.o.o. i Telegra d.o.o., stjecati dionice Ciljnog društva i iz istih ostvarivati većinu glasova na Glavnim skupštinama Ciljnog društva, to je za sve osobe koje su sudjelovale u uspostavljanju odnosa zajedničkog djelovanja nastala obveza objavljivanja ponude za preuzimanje Ciljnog društva, bez obzira jesu li u trenutku prelaska praga bili imatelji dionica Ciljnog društva.

Obveza objavljivanja ponude za preuzimanje Ciljnog društva za navedene osobe je nastala dana 12. travnja 2005. godine, kada su društva BMK i partneri d.o.o. i KLT i partneri d.o.o. stekla ukupno 832.625 dionica Ciljnog društva od 140 tzv. malih dioničara Ciljnog društva, na temelju Ugovora o ulaganju dionica. Predmetna stjecanja svojim su postupanjem, odnosno davanjem jamstava omogućili Ciljno društvo (koje kontrolira Uprava, u smislu odredbi članka 8. stavak 3. točke c) i d) ZPDD 2002.) i društvo CTG d.o.o. (koje kontroliraju društva Credos d.o.o. i Telegra d.o.o., u smislu odredbi članka 8. stavak 3. točke a) – d) ZPDD 2002.).

Na dan nastanka obveze objavljivanja ponude za preuzimanje Ciljnog društva – 12. travnja 2005. godine, osobe koje djeluju zajednički držale su ukupno 1.199.916 dionica Ciljnog društva, odnosno 52,72% od ukupnog broja glasova koje daju dionice Ciljnog društva s pravom glasa, i to:

• BMK i partneri d.o.o. – 418.254 dionice (18,37%), što je u SKDD-u provedeno 01. i 02. lipnja 2005. godine;

• KLT i partneri d.o.o. – 414.371 dionica (18,20%), što je u SKDD-u provedeno 02. i 09. lipnja 2005. godine;

• CTG d.o.o. – 358.674 dionice (15,76%);

• Credos d.o.o. – 5.516 dionica (0,24%);

• Darko Tipurić – 3.101 dionica (0,14%).

Sve dionice koje su prethodno držali, Luka Miličić (22.469 dionica ili 0,99%), Tomislav Belamarić (20.669 dionica ili 0,91%), Krešo Kraljević (21.029 dionica ili 0,92%) i Damir Skansi (16.248 dionica ili 0,71%) su dana 12. travnja 2005. godine unijeli u temeljni kapital društava BMK i partneri d.o.o. odnosno KLT i partneri d.o.o.

Ovdje se napominje da su, sukladno odredbi članka 2. točka 6. ZPDD 2002., dionice stečene sklapanjem pravnog posla ili drugim pravnim na temelju za prijenos dionica, neovisno o njihovom prijenosu i upisu u depozitorij ili knjigu dionica izdavatelja, a pravni posao se smatra sklopljenim i u slučaju kada je sklopljen pod odgodnim uvjetom.

Kako se, sukladno odredbi članka 2. točka 5. ZPDD 2002., vlastite dionice ne smatraju dionicama s pravom glasa, Agencija je kod naprijed navedenog izračuna uzela u obzir da je na dan 12. travnja 2005. godine Ciljno društvo držalo 17.606 vlastitih dionica, slijedom čega je bilo ukupno 2.276.206 dionica Ciljnog društva s pravom glasa.

Na dan nastanka obveze objavljivanja ponude za preuzimanje Ciljnog društva – 12. travnja 2005. godine, izravnu kontrolu (u smislu odredbi članka 8. stavak 2. i 3. ZPDD 2002.) nad društvom Credos d.o.o. imali su Credos Consult d.o.o. (68%) i Darko Tipurić (32%), dok su izravnu kontrolu nad društvom Credos Consult d.o.o. imali Darko Tipurić (35%), Damir Skansi (35%) i Credos (25%). Istovremeno, izravnu kontrolu nad društvom CTG d.o.o. imali su Credos d.o.o. (73%) i Telegra d.o.o. (27%). Istovremeno, prevladavajući utjecaj na vođenje poslova i donošenje odluka u društvima BMK i partneri d.o.o. i KLT i partneri d.o.o. imali su članovi Uprave istih – Luka Miličić, Tomislav Belamarić i Krešo Kraljević.

S obzirom na to da su neka od društava za koja je ovim rješenjem utvrđen nastanak obveze objavljivanja ponude za preuzimanje Ciljnog društva, u međuvremenu prestala postojati, ista nisu u mogućnosti izvršiti predmetnu obvezu. Naime, vezano uz društva BMK i partneri d.o.o. i KLT i partneri d.o.o., ističe se da su i ona i njihov prvi pravni slijednik – Credos Consult d.o.o. prestali postojati, a da njihov krajnji pravni slijednik – Dalekovod Professio d.o.o., kao ovisno društvo Ciljnog društva, sukladno odredbama članaka 219. stavak 2., članka 233. i članka 237. Zakona o trgovačkim društvima (»Narodne novine«, br. 111/93, 34/99, 52/00 – Odluka USRH, 118/03, 107/07, 146/08 i 137/09), te članka 6. stavak 4. ZPDD-a, ne može izvršiti obvezu.

Društvo CTG d.o.o. prestalo je postojati nakon što je u srpnju 2010. godine prenijelo svu svoju imovinu na društva Curatus d.o.o. (nova tvrtka: Drugi park d.o.o.) i Telegra d.o.o. Tada je, u okviru razdvajanja s preuzimanjem, na društvo Curatus d.o.o. preneseno ukupno 10% dionica Ciljnog društva, a na društvo Telegra d.o.o. ukupno 5% dionica Ciljnog društva.

U nastavku se ukratko navode ostali prigovori istaknuti tijekom postupka.

Telegra d.o.o. u svom Prigovoru na Zapisnik ističe da su svi kontakti s menadžmentom Ciljnog društva bili isključivo poslovni i vezani uz zajednički posao u cestogradnji, te da joj nisu poznati poslovni događaju vezani uz Ciljno društvo i društva BMK i partneri d.o.o., KLT i partneri d.o.o. i Credos d.o.o. Iako načelno osporava zajedničko djelovanje s fizičkim i pravnim osobama za koje je utvrđen nastanak obveze, Telegra d.o.o. ne osporava da zajednički djeluje s društvom CTG d.o.o., te da je »logično da su s CTG-om zajednički djelovali i Credos i Telegra, kada su u isti uložili tako velike novčane vrijednosti«. Uz Prigovor društva Telegra d.o.o. nije dostavljena dokumentacija, niti su iznijete nove činjenice iz kojih bi proizlazilo da Telegra d.o.o. nije u suradnji s društvom Credos d.o.o. ostvarivala kontrolu nad društvom CTG d.o.o.

U svom Prigovoru, Damir Skansi ističe da ga se na više mjesta u Zapisniku pogrešno tretira kao osobu koja je imala »pravo upravljanja poslovnim i financijskim politikama pravne osobe na temelju ovlasti iz statuta ili sporazuma« i »izravno ili neizravno prevladavajući utjecaj na vođenje poslova i donošenje odluka«, te da je pogrešno dobio položaj člana Uprave. S tim u vezi, Agencija ističe kako se u Zapisniku samo spominju funkcije koje je Damir Skansi obavljao/obavlja u Ciljnom društvu, te društvima Dalekovod ESOP d.o.o., Credos Consult d.o.o. i drugima, te da isto nije relevantno za odlučivanje u ovom predmetu jer se zajedničko djelovanje Damira Skansija temelji na njegovoj vlasničkoj povezanosti s društvima tzv. Credos grupe i sporazumu s ostalim osobama, sve kako je utvrđeno nadzorom i opisano naprijed u obrazloženja ovog rješenja.

Agencija ne prihvaća navod Damira Skansija o tome da je u vrijeme nastanka obveze bio tek manjinski suvlasnik društva koje je držalo 15% dionica Ciljnog društva (CTG d.o.o.), budući da je u postupku nadzora utvrđeno da je na dan 12. travnja 2005. godine većinski vlasnik (73%) društva CTG d.o.o. bilo društvo Credos d.o.o., u kojem je udio od 68% držalo društvo Credos Consult d.o.o., a u kojem je Damir Skansi držao udio od 35%. Sukladno odredbama članka 8. stavak 3. ZPDD 2001., smatra se da fizička osoba kontrolira pravnu osobu ako ima izravno ili neizravno 25% i više udjela u temeljnom kapitalu, odnosno glasačkim pravima u toj pravnoj osobi.

Damir Skansi je istaknuo i prigovor zastare, odnosno, naveo kako je i prije sastavljanja Zapisnika istekao opći petogodišnji zastarni rok unutar kojeg bi svaki dioničar Ciljnog društva, putem mjesno nadležnog trgovačkog suda, mogao zahtijevati obvezno sklapanje ugovora o prodaji dionica pod uvjetima pod kojima je morala biti objavljena ponuda za preuzimanje.

S tim u vezi, Agencija napominje kako sama obveza objavljivanja ponude za preuzimanje ne zastarijeva, niti je ZPDD 2002. ili ZPDD-om predviđen zastarni rok za objavljivanje ponude za preuzimanje. Potraživanja koja manjinski dioničari Ciljnog društva mogu imati prema ponuditeljima u konkretnom slučaju nisu u nadležnosti Agencije, već spadaju u obveznopravne odnose na koje se primjenjuje Zakon o obveznim odnosima i za koje su nadležni mjesno nadležni trgovački sudovi.

Darko Tipurić je u svom Prigovoru na Zapisnik osporavao samo to da bi on osobno (kao fizička osoba) u konkretnom slučaju sudjelovao u zajedničkom djelovanju u vezi stjecanja dionica Ciljnog društva, te ističe da kao imatelj poslovnih udjela u pojedinim društvima u istima nije mogao voditi poslove, a niti je utjecao na članove uprava tih društava. Međutim, ZPDD 2002. predviđa da kontrolu nad pravnom osobom ima fizička osoba koja izravno ili neizravno drži 25% i više udjela u temeljnom kapitalu, odnosno glasačkim pravima u toj pravnoj osobi, što je slučaj u ovom konkretnom predmetu. Zastara na koju se poziva Darko Tipurić (članak 60. stavak 2. ZPDD-a) odnosi se na prekršajni postupak i stoga nije od utjecaja na utvrđivanje obveze objavljivanja ponude za preuzimanje.

IV/ Slijedom svega izloženog, odnosno na temelju potpuno i pravilno utvrđenog činjeničnog stanja, savjesne ocjene svakog dokaza posebno i svih dokaza zajedno, pravilne primjene zakonskih odredbi, te rezultata cjelokupnog postupka, Agencija je nesporno utvrdila nastanak obveze objavljivanja ponude za preuzimanje Ciljnog društva, koju obvezu Luka Miličić, Tomislav Belamarić, Krešo Kraljević, Damir Skansi, Darko Tipurić, Credos d.o.o. i Telegra d.o.o. nisu izvršili do dana donošenja ovog rješenja.

Odredbom članka 48. stavak 1. ZPDD-a propisano je da će Agencija, kada utvrdi nepravilnosti i/ili nezakonitosti, rješenjem naložiti poduzimanje radnji koje pridonose uspostavljanju zakonitosti, a stavkom 3. točka 1. istog članka propisano je da će Agencija tada utvrditi postojanje obveze objavljivanja ponude za preuzimanje i naložiti poduzimanje radnji radi objavljivanja ponude za preuzimanje. Slijedom navedenog, riješeno je kao u točki 1) i 2) izreke ovog rješenja.

Ovdje se napominje da su, sukladno odredbi članka 61. stavak 2. ZPDD-a, osobe kojima je obveza objavljivanja ponude za preuzimanje nastala prije stupanja na snagu ZPDD-a (dakle, prije 01. studenog 2007. godine), ali koje do dana stupanja na snagu istoga nisu podnijele zahtjev za odobrenje objavljivanja ponude za preuzimanje, dužne nastalu obvezu izvršiti sukladno odredbama ZPDD-a.

Odlučujući o dužini roka u točki 2) izreke ovog rješenja, Agencija je, uzevši u obzir prirodu i obujam obveze, analogno primijenila rok iz članka 24. stavak 1. ZPDD-a.

Odredbom članka 49. ZPDD-a propisano je da, ukoliko ponuditelj ne objavi ponudu za preuzimanje pod uvjetima i na način iz ZPDD-a, svaki dioničar ciljnog društva može putem mjesno nadležnog trgovačkog suda zahtijevati obvezno sklapanje ugovora o prodaji dionica, pod uvjetima pod kojima je morala biti objavljena ponuda za preuzimanje.

Također, odredbom članka 13. stavak 3. točka 1. i članka 61. stavak 3. ZPDD-a propisano je da ponuditelj i osobe koje s njim djeluju zajednički ne mogu ostvariti pravo glasa iz svih stečenih dionica ciljnog društva kad, nakon nastupanja obveze objavljivanja ponude za preuzimanje, u zakonskom roku ne podnesu zahtjev za odobrenje objavljivanja iste. Ovdje se napominje da se, u konkretnom slučaju, zabrana ostvarivanja prava glasa odnosi i na društva koja i danas zajednički djeluju s ponuditeljima, pa tako i na društva Drugi park d.o.o. Zagreb, Srednjaci 10, i Prvi park d.o.o. Zagreba, Ulica grada Vukovara 284, kojih je jedini osnivač društvo Skanmar d.o.o. Zagreb, Majstora Radonje 16, a čiji je jedini osnivač i član Damir Skansi. Navedena društva, prema javno dostupnim podacima Središnjeg klirinškog depozitarnog društva d.d. Zagreb na dan 28. rujna 2011. godine, ukupno drže 205.650 dionica (7,17%) Ciljnog društva, koje dionice su stekla prijenosima s društva CTG d.o.o. na Curatus d.o.o. (nova tvrtka: Drugi park d.o.o.) prilikom prestanka društva CTG d.o.o. u srpnju 2010. godine, te onda s društva Drugi park d.o.o. na Prvi park d.o.o. u srpnju 2011. godine.

S tim u vezi, Agencija je naložila Ciljnom društvu da u roku od 15 dana ovo rješenje dostavi svim dioničarima. Pritom je, odlučujući o dužini roka koji je ostavljen Ciljnom društvu, Agencija uzela u obzir prirodu i obujam obveze koja mu se nalaže, te ocijenila da je navedeni rok primjeren za izvršenje iste.

Sukladno odredbama članka 3. stavak 4. i članka 4. stavak 1. točka 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10 i 58/11), stranke u ovom upravnom postupku su obvezne u roku od 5 dana platiti administrativnu pristojbu i naknadu zbog utvrđivanja nezakonitosti i nepravilnosti i izricanja nadzornih mjera iz članka 48. ZPDD-a.

Na temelju odredbe članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-10/1

Urbroj: 326-321-11-128

Zagreb, 29. rujna 2011.

Član Uprave
Ivan Vrljić, v. r.

Rješenje, NN 114/2011-2238